Numărul locurilor de muncă disponibile la nivelul județului Neamț rămâne relativ constant de la începutul anului, iar de la săptămână la săptămână cererea de personal este neschimbată. Chiar dacă la finalul anului trecut erau constant 1.000 de job-uri, acum numărul posturilor vacante rămâne cantonat la circa 500, număr valabil și la debutul celei de-a doua decade din luna martie.
Din totalul locurilor de muncă disponibile cele mai multe, 228 sunt oferite de patronii din reședința de județ și comunele limitrofe, la Roman se recrutează 172 de noi salariați, iar șomerii din Târgu Neamț au la dispoziție 100 de job-uri. Ca notă generală, cele mai multe oportunități de angajare le au persoanele cu studii medii, în timp ce personalul de înaltă calificare nu are mare căutare.
La Piatra Neamț sunt disponibile 23 de posturi de agent de securitate, se mai caută 15 lăcătuși mecanici, 10 lucrători comerciali, 11 mecanici auto sau 13 sudori. Licențiații au la dispoziție un post de traducător, specialist în marketing sau specialist în achiziții și 4 job-uri de inginer. La Roman, ponderea cea mai mare în totalul posturilor vacante îl au cererile de confecționer articole textile, 40, dar mai este nevoie de 37 de agenți de securitate, 10 ifroniști sau 21 de muncitori necalificați. În multe alte ocupații sunt mai puține cereri de personal. Deficit de personal în industria ușoară este și la Târgu Neamț, o cincime din posturile disponibile fiind pentru confecționeri textiliști.
(G.S.)